Knæk Cancer: Smørrebrød i Svendborg sættes ind i kampen mod kræft | TV 2 Fyn
En familie med speciale i madpakker og sandwich kaster sig nu ind i kampen mod kræft og donerer hele ugens omsætning til Knæk Cancer indsamlingen.
Hanne Stærke Sørensen passede sin far, inden han døde af lungekræft. Nu håber hun, at familiens butik kan være med til at hjælpe kræftforskningen på vej.
21. okt 2019, kl. 07:31 Bemærk: Artiklen er mere end 30 dage gammel
- Vi håber at kunne samle omkring 20.000 kroner ind, lyder det forventningsfuldt fra ejeren af den lille virksomhed, der ikke har mere end et år på bagen.
Læs også Fynboer støtter Knæk Cancer med alt fra kastanjedyr til signeret OB-trøje
Her bliver der solgt højtbelagt smørrebrød og sandwich, og så leverer Christian Pedersen og hans kone Hanne Stærke Sørensen også mad til konfirmationer og fødselsdage.
Årsagen til gavmildheden skal findes i familiens egne rækker. Her har flere nemlig været ramt af den frygtede sygdom, blandt andre Hannes egen far, der døde af lungekræft.
- Det var hårdt. Både min mor og jeg passede ham hver dag under sygdomsforløbet, indtil han til sidst døde. Lidt efter fik min mor så konstateret brystkræft, men hun overlevede heldigvis efter længere tids behandling. Så kræft, det er ikke noget, jeg har det særlig godt med, fortæller Hanne Stærke Sørensen til TV 2/Fyn.
Håber på mange kunder
Blandt de mange frokostsultne kunder er der stor opbakning til familiens indsamling.
- Ja, det er da rigtig godt og en super idé. Det kan jo være, vi selv får brug for det en dag, fortæller elinstallatør Peter Hansen, inden han kører afsted med fire halve og en vand.
Også Torsten Madsen, der er pensionist, bakker op. Han har selv haft kræft i skjoldbugskirtlen, og han mener, der er brug for flere penge til forskning og behandling.
- Det er så flot, at de gør det her. Det er vigtigt, og vi andre bør også give noget mere i bidrag til forskningen. Også i alle andre uger end bare Knæk Cancer ugen, siger Torsten Madsen.
Nu håber parret, at der kommer mange kunder i butikken i løbet af ugen, så beløbet til indsamlingen kan blive så stort som muligt.
- Det kunne da være rigtig dejligt, hvis vi med vores lille bidrag kan være med til, at man finder nøglen til at kurere alle typer kræft, lyder det fra Christian Pedersen.
Onsdag denne uge kan du møde TV 2/Fyn på Flakhaven i Odense, hvor Kræftens Bekæmpelse arrangerer årets store lysceremoni. Her kan du give dit eget bedste råd om kræft videre til alle vi andre fynboer. På TV 2/Fyn tror vi nemlig på, at dem, der er bedst til at give andre råd om kræft, er dem, der har haft sygdommen tæt på livet. Find TV 2/Fyns fotograf på Flakhaven mellem klokken 15 og 20.